《留客》
宋代·郭印

田庐欠过从，每与樵渔伍。
胸中抱郁郁，舌在不能吐。
佳客忽顾抱，苦留终日语。
林间喜徜徉，纵舌评今古。
所具只村醪，水竹当笾俎。
临去约重来，一笑便相许。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。